ONLINE

18:24 - Poslanci v parlamente aktuálne riešia návrh zmeny zákona o pedagógoch. ONLINE prenos z rokovania končíme. Ďakujeme za pozornosť!

18:02 - „Národná rada urobila prvý krok k tomu, aby mohlo dôjsť k posudzovaniu Mečiarových amnestií a milostí prezidenta Kováča,“ vyhlásil predseda parlamentu Andrej Danko (SNS).

17:44 - Zatiaľ, čo v pléne parlamentu poslanci riešia súkromné lety prezidenta, poslanci z SaS sa vyjadrili k hlasovaniu o zmene ústavy, ktoré otvorilo cestu k zrušeniu amnestií.

17:20 - Poslanci v pléne riešia lety prezidenta Andreja Kisku.

17:09 - Poslanci schválili cestu, ktorá môže viesť k zrušeniu amnestií Vladimíra Mečiara. Za bolo 124 poslancov, 3 boli proti a 7 poslancov sa zdržali.

17:06 - Je tu hlasovanie, na ktoré ľudia čakali. Ako prvý prišiel na radu pozmeňujúci návrh Gábora Grendela. ten chcel, aby sa zrušenie milosti v kauze Technopol vzťahovalo na všetkých zainteresovaných, nielen na Kováča, mladšieho. Poslanci jeho návrh neschválili. Rovnako tak skončil aj pozmeňujúci návrh Miroslava Beblavého.

Poslanci schválili pozmeňujúce návrhy Jána Budaja a Petra Kresáka.

17:00 - Anna Remiášová, matka Róberta Remiáša - korunného svedka v kauze zavlečenia, tesne pred hlasovaním vyzvala poslancov, aby podporili zrušenie Mečiarových amnestií. Viac vo videu:

15:59 - A všetko uzavrie ministerka spravodlivosti Lucia Žitňanská. Tá hovorí, že vláda súhlasí s pozmeňujúcim návrhom Jána Budaja, ktorým sa malo odstrániť riziko premlčania trestných činov v súvislosti s únosom Michala Kováča, mladšieho.

„Ďakujem tým, ktorí sa vyslovili, že budú hlasovať za vládny návrh," ukončila rozpravu Žitňanská.

15:48 - „Ak prejde tento návrh, tak nie preto, že koalícia alebo preto, že opozícia, ale preto, že zvíťazí zdravý rozum. Pevne verím, že našim hlasovaním zablyká nádej, že boj za spravodlivosť sa nemôže nikdy vzdať, "uzavrel Matovič svoj krátky príhovor.

15:44 - Diskusiu k tomuto bodu za poslancov uzavrie líder OĽaNO Igor Matovič. Ten ďakuje ako opozičným, tak aj koaličným poslancom, ktorí sa podujali zrušiť Mečiarove amnestie. Podľa neho bolo najdôležitejšou podmienkou to, aby skutky v súvislosti s únosom prezidentovho syna neboli premlčané.

15:37 - „So všetkými možnými pochybnosťami a určitou mierou skepsy, chcem veriť, že táto vôľa v sebe obsahuje moment, že k zrušeniu Mečiarových amnestií naozaj príde," vyhlásil Jozef Viskupič (OĽaNO-NOVA).

15:26 - „Ak sa dnes dostaneme k tomu, aby sme schválili predpolie k zrušeniu amnestií, môžeme dať ľuďom nádej, že aj s inými neprávosťami dnešnej doby, sa niekto vyrovná," dodal Poliačik.

15:24 - „Myslím si, že sa deje veľká vec. Pripomína mi to situáciu, keď sa rušila trestno-právna imunita poslancov," skonštatoval zákonodarca SaS Martin Poliačik.

15:19 - „Spravodlivosť bola pošliapaná, ľuďom bola zobraná nádej. Teraz nás ľudia žiadajú, aby sme im dali aspoň zadosťučinenie, aby bolo učinenné právo. Tento návrh v nás vzbudzuje podozrenie, čo má Smer za lubom. Ak ústavný súd zablokuje rozhodnutie parlamentu, ľudia vám to nezabudnú," hovorí poslanec OĽaNO-NOVA Marek Krajčí.

15:14 - Poslanci napokon pokračujú v rokovaní o zrušení amnestií o hodinu skôr, než plánovali.

Poslanec OĽaNO-NOVA Ján Budaj podáva viacero pozmeňujúcich návrhov, vrátane toho, aby činy súvisiace s kauzou zavlečenia prezidentovho syna Michala Kováča nemohli byť premlčané. Druhým jeho návrhom je, aby ústavný súd mohol o platnosti zrušenia amnestií rozhodovať maximálne do 60 dní od platnosti rozhodnutia poslancov.

12:09 - Parlament má teraz prestávku v rokovaní do 14.00. Poslanci by sa mali k amnestiám opäť vrátiť niekedy okolo 16.00 hod.

11:52 - „Je absurdné, že až doteraz visela spravodlivosť na šnúrke od vládnych gatí.," dodala Blahová.

11:48 - „Toto nebude obyčajné hlasovanie. Toto bude hlasovanie o tom, či sme schopní vrátiť dôveru štátu. To, čo prichádza je veľkým testom demokracie," vyhlásila na začiatok svojho vystúpenia predsedníčka poslaneckého klubu SaS Natália Blahová.

11:45 - Ústne sa do rozpravy prihlásilo 8 poslancov. Prvým bude nezávislý Zsolt Simon.

„Je to politické rozhodnutie, ktoré má zostať na pôde Národnej rady SR. Preto nebudem hlasovať za zmenu ústavy ani za zmenu organizácie ústavného súdu," vyhlásil Simon s tým, že uznesenie, ktorým by mal parlament definitívne poslať amnestie do zabudnutia.

11:21 -Igor Matovič (OĽaNO-NOVA) tvrdí, že opozícia nechce zrušiť amnestie v kauze Technopol. Podľa neho je stále viacero bodov vo vládnom návrhu, s ktorými majú opozičné strany problém.

10:55 - Beblavý v mene 16 poslancov podáva pozmeňujúci návrh, podľa ktorého by z rozhodovania o platnosti zrušenia amnestií boli vylúčení tí ústavní sudcovia, ktorí boli v minulosti poslancami. To sa týka napríklad Petra Brňáka, ktorý bol v minulosti poslancom HZDS.

10:51 - Nezávislý poslanec Miroslav Beblavý hovorí, že za najviac podstatné považuje tri body. Jedným z nich je, aby bol Mečiarov režim označený za zločinecký.

„Rušenie amnestií má rovnaký význam ako v minulosti označenie režimov za zločinecké. Chápem preto, že strany, ktoré fungovali v tomto režime, je pre nich zložité také niečo urobiť," vyhlásil Beblavý.

10:36 - Podľa predsedu parlamentu Andreja Danka sa Grendel dopúšťa porušovania ľudských práv fyzickej osoby. Čím ale nepovedal.

10:32 - Grendel upozorňuje, že koalícia chce zrušiť amnestie v kauze Technopol len pre mladého Kováča ale nie pre ostatných, ktorí v tomto prípade figurovali.

10:30 - „Ideme zrušiť amnestie kvôli osobám alebo kvôli skutku? Alebo preto, že boli udelené za zneužítie štátneho orfgánu voči vlastnému občanovi? Správna odpoveď podľa mňa je, že aj aj. Rovnako nemožno oddeliť amnestie v kauze Technopol," povedal na úvod svojho prejavu poslanec OĽaNO-NOVA Gábor Grendel.

10:23 - „Po dnešnom hlasovaní nebude dôležité, či bol schválený v skrátenom legislatívnom konaní alebo či boli akceptované nejaké pripomienky. Dôležité bude to, kto bol za a kto bol proti. Ak budeme normálni, môže zvíťaziť spravodlivosť," uzavrel Bugár svoj prejav.

10:17 - Bugár vyhlásil, že už žiadne rokovanie medzi koalíciou a opozíciou nebude.

10:12 - „Vládna koalícia vyjadrila týmto návrhom úprimnú snahu zrušiť Mečiarove amnestie. Ja opozícii neberiem jej presvečenie, ale nech povedia, ako chcú zrušiť amnestie," vyhlásil Bugár.

10:08 - O slovo mimoriadne požiadal podpredseda parlamentu a predseda Mostu-Híd Béla Bugár.

„Vždy po hlasovaní som cítil beznádejnosť. Dnes prvýkrát citím možnosť, že tieto amnestie budú zrušené. Ak to neprejde, každý bude niesť zodpovednosť, prečo hlasoval za alebo proti," hovorí Bugár na margo mnohých pokusov o ich zrušenie.

10:05 - Poslanec SaS Jozef Rajtár hovorí, že opozícia má stále veľký záujem na zrušení Mečiarových amnestií. „Aj preto rokujeme s koalíciou. Chceme, aby v základoch nášho štátu nebolo niečo zhnité," poznamenal.

10:03 - Poslanecké grémium skončilo. S akým výsledkom nikto nevie. Koaliční ani opoziční poslanci pred novinárov neprišli.

9:30 - Nasleduje prestávka. Na návrh šéfa Sme rodina Borisa Kollára, ktorý predniesol za poslanecké kluby SaS, OĽaNO-NOVA a Sme rodina, bude rokovať poslanecké grémium.

9:28 - Budaj potvrdil, že sa im zatiaľ nepodarilo stretnúť s koaličnými lídrami. Zatiaľ tak nie je jasné, ktoré opozičné návrhy vládna trojka podporí.

9:24 - „Môže to byť úskok a pasca a môže to aj všetko vyfučať. Tiež z toho môže byť argument pre extrémistov, že snemovňa nie je schopná zabezpečiť spravodlivosť," pomenúva možné nástrahy vládneho návrhu Budaj.

9:21 - Poslanec OĽaNO-NOVA Ján Budaj hovorí, že nejde o historický kompromis, ale skôr o historický predel.

„Ak sa to podarí, budeme môcť toto volebné obdobie aj s týmto rozhodnutím. Na to si však všetci musíme uvedomiť, ako dopadnú pozmeňujúce návrhy," vyhlásil Budaj.

9:11 - „Navrhujem, aby amnestia mohla byť zrušená len uznesením Národnej rady SR trojpätinovou väčšinou," skonštatovala Žitnaňská s tým, že naďalej vláda trvá na tom, aby o tomto kroku následne automaticky rozhodol aj ústavný súd.

9:09 - Úvodné slovo ministerky spravodlivosti Lucie Žitňanskej (Most-Híd) si prišla vypočuť len hŕstka poslancov. Takto to v rokovacej sále aktuálne vyzerá:

9:04 - Poslanci začínajú rokovanie 10 minútovou prestávkou. Poslanecké grémium, ktoré sa malo dnes zísť, zatiaľ nezasadlo.

Amnestie pred rokmi zamedzili vyšetreniu únosu prezidentovho syna Michala Kováča, mladšieho.

Ešte v utorok 112 poslancov rozhodlo, že vládny návrh, ktorý môže viesť k zrušeniu týchto amnestií, pošle do druhého čítania. V ňom sa očakáva podanie viacerých pozmeňujúcich návrhov z radov opozičných strán. Celkovo sa hovorilo o piatich podmienkach.

Líder OĽaNO Igor Matovič za najdôležitejšiu označil tú, ktorá by zabránila premlčaniu trestných činov v súvislosti s touto kauzou.

Opozícii sa ale nepozdávala ani tá časť koaličného návrhu, podľa ktorého by o platnosti každého ústavného zákona rozhodoval ústavný súd. A to aj v prípade, že o to nepožiada minimálne 30 poslancov tak, ako je to teraz.

Otvorenou otázkou zostáva aj to, či poslanci zrušia amnestie, ktoré udelil Michal Kováč v kauze Technopol. V nej figuroval nielen jeho syn, ale údajne napríklad aj podnikateľ Marián Kočner. Vládny návrh počíta s tým, že milosť by bola zrušená len mladému Kováčovi.

Či opozícia aspoň čiastočne uspeje a koalícia podporí jej návrhy, bude jasnejšie po rannom rokovaní poslaneckého grémia. Svoje hlasy pritom vládnej trojke už skôr sľúbila extrémistická ĽS-Naše Slovensko.